CELEX: C2006/212/65
Language: el
Date: 2006-09-02 00:00:00
Title: Υπόθεση T-184/06: Προσφυγή της 14ης Ιουλίου 2006 — Επιτροπή κατά Internet Commerce Network και Dane-Elec Memory

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/36
            
         Προσφυγή της 14ης Ιουλίου 2006 — Επιτροπή κατά Internet Commerce Network και Dane-Elec Memory
   (Υπόθεση T-184/06)
   (2006/C 212/65)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (Βρυξέλλες, Βέλγιο) (εκπρόσωπος: L. Ström, επικουρούμενος από τον P. Elvinger, avocat)
   
      Καθών: Internet Commerce Network και Dane-Elec Memory
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να καλέσει τους διαδίκους σε συμβιβαστική επίλυση της διαφοράς, άλλως
            
         
               —
            
            
               να κρίνει παραδεκτή και βάσιμη την παρούσα προσφυγή και
            
         
               —
            
            
               κυρίως, να υποχρεώσει την εταιρία Dane-Elec Memory να καταβάλει στην Επιτροπή το ποσό των 55 878 ευρώ συν τους τόκους υπερημερίας, σε εκτέλεση της σε πρώτη ζήτηση εγγυήσεως·
            
         
               —
            
            
               επικουρικώς, να υποχρεώσει την εταιρία ICN να επιστρέψει την προκαταβολή ύψους 55 878 ευρώ που της είχε καταβάλει η Επιτροπή Επιτροπή, συν τους τόκους υπερημερίας, λόγω μη εκτελέσεως των συμβατικών της υποχρεώσεων στο πλαίσιο του προγράμματος Crossemarc·
            
         
               —
            
            
               να καταδικάσει τη διάδικο που θα ηττηθεί στα δικαστικά έξοδα του πρώτου βαθμού, δυνάμει του άρθρου 69, παράγραφος 2, του Κανονισμού Διαδικασίας·
            
         
               —
            
            
               να διατάξει την προσωρινή εκτέλεση της εκδοθησόμενης αποφάσεως, ανεξαρτήτως της ασκήσεως ενδίκου μέσου και χωρίς καταβολή εγγυήσεως·
            
         
               —
            
            
               να αναγνωρίσει στην προσφεύγουσα κάθε άλλο δικαίωμα ασκήσεως ενδίκου μέσου και αγωγής/προσφυγής και ιδίως το δικαίωμα να μεταβάλει το αίτημά της αυξάνοντας το ζητούμενο ποσό.
            
         Λόγοι ακυρώσεως και κύρια επιχειρήματα
   Η Ευρωπαϊκή Κοινότητα, εκπροσωπούμενη από την Ευρωπαϊκή Επιτροπή, συνήψε στις 28 Φεβρουαρίου 2001, μεταξύ άλλων με την εταιρία Internet Commerce Network (ICN), σύμβαση IST-2000-25366 με σκοπό την εφαρμογή/εκτέλεση προγράμματος «Cross-lingual Multi Agent Retail Comparison — Crossemarc» στο πλαίσιο έρευνας, τεχνολογικής εξέλιξης και παρουσίασης των τεχνολογιών της κοινωνίας των πληροφοριών (IST) 1998-2002 (1). Με εγγυητική επιστολή που υπέγραψε την 1η Σεπτεμβρίου 2000, η εταιρία Dane-Elec Memory, μητρική εταιρία της ICN, κατέστη εγγυήτρια της εκτελέσεως των συμβατικών υποχρεώσεων που ανέλαβε η τελευταία έναντι της Επιτροπής στο πλαίσιο της συμβάσεως IST-2000-25366.
   Η Επιτροπή παρέσχε προκαταβολή στα συνεργαζόμενα στο πρόγραμμα μέρη, μεταξύ των οποίων η εταιρία ICN, με τη διαμεσολάβηση ενός συντονιστή NCSR «Demokritos». Στη συνέχεια, ο συντονιστής ζήτησε από την ICN τη συμβολή της στην υλοποίηση των καθορισμένων στόχων του προγράμματος. Η συμβολή δεν πραγματοποιήθηκε και ο εκπρόσωπος της ICN ενημέρωσε για τις οικονομικές δυσκολίες της ICN τον συντονιστή, ο οποίος επικοινώνησε με την εταιρία Dane-Elec Memory, εγγυήτρια της εκπληρώσεως των υποχρεώσεων της ICN. Ο διευθύνων της εταιρίας Dane-Elec Memory ενημέρωσε ότι η ICN επρόκειτο να αποχωρήσει από το πρόγραμμα και να επιστρέψει τις προκαταβολές. Μη έχοντας λάβει έγγραφη επιβεβαίωση της αποχωρήσεως και της δεσμεύσεως περί επιστροφής των χρημάτων, ο συντονιστής του προγράμματος και η Επιτροπή απηύθυναν στην ICN αίτηση επιστροφής των προκαταβολών. Επειδή η αίτηση αυτή έμεινε αναπάντητη, ζητήθηκε από την Dane-Elec Memory να καταβάλει την χρηματική εγγύηση σύμφωνα με τις δεσμεύσεις που είχε αναλάβει με την εγγυητική της επιστολή. Η τελευταία αρνήθηκε να καταβάλει την εν λόγω εγγύηση, ισχυριζόμενη ότι η Επιτροπή δεν είχε αποδείξει τη μη εκπλήρωση των συμβατικών υποχρεώσεων. Η άρνηση αυτή επαναλήφθηκε παρά το γεγονός ότι η Επιτροπή αιτιολόγησε το αίτημά της.
   Βάσει των ρητρών διαιτησίας που περιέχονται στη σύμβαση IST-2000-25366, η οποία συνδέει την ICN με την Επιτροπή και στην εγγυητική επιστολή που εξέδωσε η Dane-Elec Memory υπέρ της Επιτροπής, η Επιτροπή άσκησε την παρούσα προσφυγή, ζητώντας να υποχρεωθεί η Dane-Elec Memory να καταβάλει στην Επιτροπή το ποσό των προκαταβολών προς την ICN συν τους τόκους υπερημερίας, σε εκτέλεση της σε πρώτη ζήτηση εγγυήσεως. Επικουρικώς, η προσφεύγουσα ζητεί να υποχρεωθεί η εταιρία ICN να επιστρέψει την προκαταβολή που της δόθηκε από την Επιτροπή συν τους τόκους υπερημερίας, λόγω μη εκπληρώσεως των συμβατικών της υποχρεώσεων στο πλαίσιο του «προγράμματος Crossemarc».
   
      (1)  Πρόσκληση για εκδήλωση ενδιαφέροντος που δημοσιεύτηκε στην ΕΕ 1999, C 12, σ.5.